b"\n_START_ARTICLE_\nTulisan Cina Ringkas\n_START_SECTION_\nTanah Besar China \xd8\xaa\xd8\xa7\xd9\x86\xd9\x87 \xd8\xa8\xd8\xb3\xd8\xb1 \xda\x86\xd9\x8a\xd9\x86\xd8\xa7\n_START_PARAGRAPH_\nTulisan Ringkas diajar di sekolah dan digunakan dalam segala media percetakan di Tanah Besar China (Republik Rakyat China). Tulisan Ringkas hampir digunakan dengan sepenuh-penuhnya di China, oleh itu kenampakan Tulisan Tradisional sangat jarang. Pada masa pemerintahan Mao Zedong, selepas Tulisan Ringkas diperkenalkan, Tulisan Tradisional adalah dilarang digunakan. Namun kini pihak China telah menyedari kepentingan Tulisan Tradisional.\n_START_SECTION_\nSingapura \xd8\xb3\xd9\x8a\xda\xa0\xd8\xa7\xda\xa4\xd9\x88\xd8\xb1\xd8\xa7\n_START_PARAGRAPH_\nTulisan Ringkas sangat banyak digunakan di Singapura. Tulisan Ringkas digunakan di sekolah dan juga segala media percetakan. Kebanyakan papan-papan tanda perniagaan juga menggunakan Tulisan Ringkas.\n_START_SECTION_\nMalaysia \xd9\x85\xd9\x84\xd9\x8a\xd8\xb3\xd9\x8a\xd8\xa7\n_START_PARAGRAPH_\nKaum Cina di Malaysia juga menggunakan tulisan Cina ringkas dalam pendidikan sekolah dan kebanyakan media percetakan. Namun kebanyakan surat khabar Cina di Malaysia seperti Sin Chew Jit Poh hanya menggunakan tulisan ringkas untuk kandungan dan menggunakan tulisan tradisional untuk tajuk-tajuk. Hanya Nanyang Siang Pau menggunakan tulisan ringkas sepenuhnya, tetapi membenarkan iklan-iklan dalam tulisan tradisional.\n_START_SECTION_\nHong Kong \xda\xa0\xd9\x87\xd9\x88\xda\xa0 \xda\xa9\xd9\x88\n_START_PARAGRAPH_\nHong Kong masih menggunakan tulisan tradisional. Namun penduduk-penduduk telah mula mempelajari tulisan ringkas.\n_START_SECTION_\nMacau \xd9\x85\xd8\xa7\xda\xa9\xd8\xa7\xd9\x88\n_START_PARAGRAPH_\nMacau masih menggunakan tulisan tradisional.\n_START_SECTION_\nRepublik China Taiwan \xd8\xb1\xd9\x8a\xda\xa4\xd9\x88\xd8\xa8\xd9\x84\xd9\x8a\xda\xa9 \xda\x86\xd9\x8a\xd9\x86\xd8\xa7 \xd8\xaa\xd8\xa7\xd9\x8a\xd9\x88\xd8\xa7\xd9\x86\n_START_PARAGRAPH_\nTaiwan masih menggunakan tulisan tradisional. Tulisan ringkas pernah diharamkan di Taiwan oleh kerajaan Republik China Taiwan kerana tulisan ringkas adalah dari Tanah Besar China yang dikawal oleh musuh (Republik Rakyat China). Kini Tulisan Ringkas dibenarkan di Taiwan dan juga terdapatnya beberapa buah buku yang diterbit di Taiwan adalah dalam tulisan ringkas.\n_START_SECTION_\nTempat lain-lain di dunia \xd8\xaa\xd9\x85\xda\xa4\xd8\xaa \xd9\x84\xd8\xa7\xd8\xa1\xd9\x8a\xd9\x86 \xd8\xaf\xd8\xaf\xd9\x86\xd9\x8a\xd8\xa7\n_START_PARAGRAPH_\nPenduduk di negara-negara barat biasanya menggunakan tulisan Cina tradisional apabila berniaga disebabkan kebanyakan mereka berasal dari negara Hong Kong dan Taiwan tetapi pendatang dari China semakin ramai dan justeru tulisan Cina ringkas pun diperkenalkan. Bahasa Cina merupakan salah satu bahasa rasmi di Pertubuhan Bangsa-Bangsa Bersatu (PBB). Selepas Republik Rakyat China mengganti tempat Republik China di PBB, penggunaan tulisan ringkas pun menggantikan penggunaan tulisan tradisional sebagai tulisan Cina rasmi di PBB.\n_START_SECTION_\nPengekodan komputer \xda\xa4\xda\xa0\xda\xa9\xd9\x88\xd8\xaf\xd9\x86 \xda\xa9\xd9\x88\xd9\x85\xda\xa4\xd9\x88\xd8\xaa\xd8\xb1\n_START_PARAGRAPH_\nDalam aplikasi teks komputer, skim pengekodan GB paling kerap digunakan untuk memaparkan aksara Cina ringkas ini, manakala Big5 lebih kepada pemaparan aksara tradisional. Meskipun kedua-dua pengekodan ini mempunyai hubungan jelas dengan satu set aksara tertentu, kekurangan pemetaan satu ke satu antara set aksara ringkas dan tradisional mencetuskan hubungan de facto._NEWLINE_Oleh sebab tulisan Cina ringkas menggabungkan banyak aksara menjadi satu dan versi asal skim pengekodan GB yang dikenali sebagai GB2312-80 mengandungi hanya satu titik kod untuk setiap aksara, adalah mustahil untuk menggunakan GB2312 untuk memetakan set aksara tradisonal yang lebih besar. Secara teori, bukanlah mustahil bagi menggunakan kod Big5 untuk memetakan set glif aksara mudah yang lebih kecil, sungguhpun pasaran untuk produk sedemikian amat kecil. Bentuk GB alternatif yang lebih baru dilengkapi sokongan untuk aksara tradisional. Terutamanya, pihak berkuasa tanah besar sudah mengasaskan GB 18030 sebagai piawaian pengekodan rasmi untuk kegunaan dalam semua penerbitan perisian tanah besar. Pengekodan ini mengandungi semua aksara Asia timur yang diterapkan dalam Unikod 3.0. Oleh itu, pengekodan GB 18030 mengandungi kedua-dua aksara ringkas dan tradisional yang terdapat dalam Big-5 dan GB, serta juga semua aksara yang didapati dalam pengekodan bahasa Jepun dan Korea._NEWLINE_Unikod menguruskan isu aksara ringkas dan tradisi sebagai sebahagian projek penyatuan Han dengan menerapkan titik kod untuk setiap aksara. Keperluan ini timbul kerana hubungan antara aksara ringkas dan tradisional bukan selalunya satu ke satu. Meskipun ini bermakna bahasa sesuatu sistem Unikod boleh memaparkan kedua-dua aksara ringkas dan tradisional, namun ini juga bermakna fail-fail penempatan berlainan diperlukan untuk setiap jenis aksara itu._NEWLINE_Aksara Cina yang digunakan dalam bahasa Jepun moden turut diringkaskan, tetapi secara amnya tidak menyeluruh seperti mana di China. Penyelarasan set-set aksara berlainan ini dalam Unikod dijadikan sebahagian proses penyatuan Han yang penuh kontroversi. Yang tidak memeranjatkan kita adalah bahawa sesetengah aksara Cina yang digunakan di Jepun tidak 'tradisional' dan tidak juga 'ringkas'. Dalam pada itu, aksara-aksara ini tidak terdapat dalam kamus bahasa Cina bertulisan tradisional mahupun ringkas."